《次韵奉和知府温尚书送致政朱侍郎十六韵》
宋代·杨亿

拜章纳禄便归休，秘殿亲辞十二旒。
阁笔罢批丹凤尾，拂衣初下六鼇头。
非缘荆渚依刘表，定欲箕山访许由。
北阙子牟终眷恋，南朝安石本风流。
明庭顾遇违三接，别墅生涯治一邱。
身健宁烦策鸠仗，心闲无復梦刀州。
素风有子堪传遗，禅论将谁共对酬。
白璧赐多应尚在，黄金散尽不须留。
人钦雅誉芝兰馥，帝忆嘉言水石投。
祖帐特令开上苑，归帆那肯待高秋。
几程郵驿经浓暑，千里山川见旧游。
已是抛官玉堂署，尚思陪宴井幹楼。
时裁奏牍犹规谏，旋写丹经自校雠。
乡里高门表阴德，国朝惇史记嘉猷。
枌榆旧丛须重葺，香火前缘莫废脩。
岁计将何资伏臘，龙阳千树木奴洲。

作者简介：杨亿（974—1020）北宋文学家，“西昆体”诗歌主要作家。字大年，建州浦城（今属福建浦城县）人。年十一，太宗闻其名，诏送阙下试诗赋，授秘书省正字。淳化中赐进士，曾为翰林学士兼史馆修撰，官至工部侍郎。性耿介，尚气节，在政治上支持丞相寇准抵抗辽兵入侵。又反对宋真宗大兴土木，求仙祀神的迷信活动。卒谥文，人称杨文公。